Diari Oficial de la Generalitat Valenciana


Sumari del DOGV 3760, del 30-05-2000 (2000/3341)

RESOLUCIÓ de data 31 de març de 2000, de la secretaria general de la Conselleria de Justícia i Administracions Públiques, per la qual s'acorda la inscripció de l'adaptació d'Estatuts del Col·legi Oficial d'Enginyers Tècnics Agrícoles i Perits Agrícoles d'Alacant.
-----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3760

Data del DOGV
:   30-05-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/3341


Data del document
:   31-03-2000

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * reglament intern
    * enginyer
    * col·legi professional
    * legislació

RESOLUCIÓ de data 31 de març de 2000, de la secretaria general de la Conselleria de Justícia i Administracions Públiques, per la qual s'acorda la inscripció de l'adaptació d'Estatuts del Col·legi Oficial d'Enginyers Tècnics Agrícoles i Perits Agrícoles d'Alacant. [2000/Q3341]
  
Vist l'expedient d'adaptació estatutària instruït a instància del senyor José Ramón Sempere Llofriu, com a president del Col·legi Oficial d'Enginyers Tècnics Agrícoles i Perits Agrícoles d'Alacant, inscrit amb el número 58 de la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en què sol·licita la inscripció i registre de l'adaptació dels seus estatuts a la Llei 6/1997, de 4 de desembre, de la Generalitat Valenciana de Consells i Col·legis Professionals de la Comunitat Valenciana, d'acord amb els següents
  
Fets
  
1. Que el president del mencionat col·legi va presentar, l'1 de febrer de 2000, els estatuts aprovats per l'Assemblea General extraordinària, realitzada el dia 27 de març de 1999, per a adequar-los a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
2. Que en exercici del control de legalitat establit per l'article 11 de la mencionada llei autonòmica, es va revisar el text estatutari, i es va indicar la conveniència de rectificar determinats punts d'aquest, requeriment que ha sigut complimentat el passat 23 de març.
  
3. El text annex dels preceptes, objecte d'adaptació estatutària, queda incorporat íntegrament a la present resolució, i es dóna ací per reproduït.
  
Fonaments de dret
  
1. Que els estatuts contenen totes les determinacions exigides en l'article 10 de la Llei 6/1997, de 4 de desembre, de Consells i Col·legis Professionals.
  
2. Que han sigut aprovats amb els requisits i formalitats establits en dit article i en els propis estatuts del col·legi.
  
3. L'expedient ha sigut tramitat pel Servei d'Entitats Jurídiques, adscrit a la Secretaria General de la Conselleria de Justícia i Administracions Públiques, competent en aquesta matèria, per així disposar-ho l'article 6.1 de la Llei 6/1997, de 4 de desembre, en virtut de les atribucions que té conferides pels decrets 13/1999 i 91/1999, de 30 de juliol, sobre assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Justícia i Administracions Públiques, respectivament, i en relació amb el Decret 123/1986, de 20 d'octubre, del Consell de la Generalitat Valenciana, pel qual es crea el Registre de Col·legis Professionals i de Consells Valencians de Col·legis Professionals de la Comunitat Valenciana.
  
Vistos l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics i altres disposicions complementàries, resolc:
  
Inscriure l'adaptació dels Estatuts del Col·legi Oficial d'Enginyers Tècnics Agrícoles i Perits Agrícoles d'Alacant.
  
Contra aquesta resolució, que posa fi a la via administrativa, es podrà interposar potestativament un recurs de reposició davant del mateix òrgan que ha dictat l'acte en el termini d'un mes, comptador des de l'endemà de la seua notificació, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà al de la notificació. Tot això de conformitat amb allò establit en els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i en els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere oportuna.
  
València, 31 de març de 2000.- La secretària general: Carmen Galipienso Calatayud.
  
ÍNDEX
  
TÍTOL PRIMER
  
Disposicions generals Pàgina
  
CAPÍTOL ÚNIC
  
Article 1. Denominació i personalitat 1
  
Article 2. Àmbit territorial 1
  
Article 3. Domicili 1
  
Article 4. Competències i fins 2
  
Article 5. Relacions amb l'administració 2
  
TÍTOL SEGON
  
Del col·legi
  
CAPÍTOL PRIMER
  
Article 6. Fins i funcions 2
  
CAPÍTOL SEGON
  
Del funcionament del col·legi
  
Secció primera
  
Dels òrgans de govern
  
Article 7. Òrgans de govern 3
  
Secció segona
  
De l'Assemblea General
  
Article 8. Sobirania i dret d'assistència 3
  
Article 9. Convocatòria 3
  
Article 10. Celebració 4
  
Article 11. Deliberacions 4
  
Article 12. Votacions 4
  
Article 13. Competències 4
  
Secció tercera
  
De la Junta de Govern
  
Article 14. Composició 5
  
Article 15. Facultats 5
  
Article 16. Funcions del president 6
  
Article 17. Funcions del vicepresident 7
  
Article 18. Funcions del secretari 7
  
Article 19. Funcions del vicesecretari 7
  
Article 20. Funcions del tresorer 7
  
Article 21. Funcions del vicetresorer 7
  
Article 22. Funcions dels vocals 8
  
Article 23. Funcions del secretari tècnic 8
  
Article 24. Duració dels càrrecs 8
  
Article 25. Remuneració dels càrrecs 8
  
Article 26. Reunions de la Junta de Govern 8
  
Article 27. Candidatures 8
  
Article 28. Eleccions 9
  
Secció quarta
  
De la remoció de la Junta de Govern
  
Article 29. Del vot de censura 9
  
CAPÍTOL TERCER
  
De les delegacions comarcals
  
Article 30. Àmbit territorial 10
  
Article 31. Organització i règim econòmic 10
  
CAPÍTOL QUART
  
Impugnació dels actes del col·legi
  
Article 32. Actes impugnables 10
  
Article 33. Recursos d'alçada i de reposició 10
  
TÍTOL TERCER
  
Dels col·legiats
  
CAPÍTOL PRIMER
  
De la col·legiació
  
Article 34. Classes de col·legiats 11
  
Article 35. Incorporació 11
  
Article 36. Causes de denegació 12
  
Article 37. Adquisició de la condició de col·legiat 12
  
Article 38. Pèrdua de la condició de col·legiat 12
  
CAPÍTOL SEGON
  
Dels drets i obligacions
  
Article 39. Dels drets dels col·legiats 12
  
Article 40. De les obligacions dels col·legiats 13
  
Article 41. De l'obligació de visat 13
  
TÍTOL QUART
  
Del règim econòmic
  
CAPÍTOL PRIMER
  
Dels recursos econòmics
  
Article 42. Dels recursos ordinaris 14
  
Article 43. Recursos extraordinaris 14
  
Article 44. Control de la despesa 14
  
CAPÍTOL SEGON
  
De la liquidació de béns
  
Article 45. Absorció i fusió de col·legis 15
  
Article 46. Dissolució 15
  
TÍTOL CINQUÉ
  
Del règim disciplinari
  
CAPÍTOL PRIMER
  
De les faltes i sancions
  
Article 47. Competència 15
  
Article 48. Classificació de faltes 15
  
Article 49. Sancions disciplinàries 16
  
CAPÍTOL SEGON
  
Del procediment sancionador
  
Article 50. Presumpció d'innocència 16
  
Article 51. Procediment 16
  
Article 52. Prescripció i rehabilitació 16
  
DISPOSICIONS TRANSITÒRIES 16
  
DISPOSICIONS FINALS 17
  
Estatuts del Col·legi Oficial d'Enginyers Tècnics Agrícoles i Perits Agrícoles d'Alacant
  
TÍTOL PRIMER
  
Disposicions generals
  
CAPÍTOL ÚNIC
  
Article 1. Denominació i personalitat
  
1. El Col·legi Oficial d'Enginyers Tècnics Agrícoles i Perits Agrícoles d'Alacant és una corporació de dret públic, amb personalitat jurídica pròpia i plena capacitat d'obrar per al compliment dels seus fins, que es regeix pels presents estatuts, pel seu Reglament de Règim Interior, pels Estatuts Generals de Col·legis Oficials d'Enginyers Tècnics Agrícoles i Perits Agrícoles d'Espanya i del seu Consell General i per la Llei 6/1997, de 4 de desembre, de la Generalitat Valenciana.
  
2. L'estructura interna i el funcionament del col·legi, així com la interpretació, si fa el cas, dels seus estatuts i el seu Reglament de Règim Interior, respectaran en tots casos els principis democràtics.
  
3. El Col·legi Oficial d'Enginyers Tècnics Agrícoles i Perits Agrícoles d'Alacant està inscrit en el Registre de Col·legis Professionals i de Consells Valencians de Col·legis Professionals, amb el número 58 de la Secció Primera del Registre de la Comunitat Valenciana.
  
Article 2. Àmbit territorial
  
Els presents estatuts són d'aplicació a la província d'Alacant.
  
Article 3. Domicili
  
La seu del col·legi es fixa a la ciutat d'Alacant, carrer de Garcia Morato, 35, entresòl, esquerra. Codi postal 03264.
  
Article 4. Competència i fins
  
El Col·legi Oficial d'Enginyers Tècnics Agrícoles i Perits Agrícoles d'Alacant és competent, dins del seu àmbit territorial, per a l'exercici de quantes funcions li són reconegudes pels presents estatuts i per l'ordenament jurídic i, en especial, per a l'ordenació de la professió; vetlarà per un exercici professional conformement a l'ètica i les normes deontològiques i per la dignitat professional; prestarà als col·legiats la tutela i defensa corporativa; exercirà la potestat disciplinària i actuarà contra la competència deslleial i l'intrusisme professional.
  
Article 5. Relacions amb l'administració
  
El Col·legi Oficial d'Enginyers Tècnics Agrícoles i Perits Agrícoles d'Alacant, en tot allò que es refereix als aspectes institucionals i corporatius, es relacionarà amb la Conselleria de Justícia i Administracions Públiques, i en el que afecta els continguts de la professió es relacionarà amb les conselleries de la Generalitat Valenciana les competències de les quals tinguen relació directa o indirecta amb l'Enginyeria Tècnica Agrícola, sense perjudici, en qualsevol cas, de les competències del Consell Valencià de Col·legis d'Enginyers Tècnics Agrícoles i Perits Agrícoles.
  
TÍTOL SEGON
  
Del col·legi
  
CAPÍTOL PRIMER
  
Fins i funcions
  
Article 6. Fins i funcions
  
A títol indicatiu i mai no limitador, són fins del col·legi els següents:
  
a) Ordenar, en l'àmbit de la seua competència, l'activitat professional dels col·legiats; vetlar per l'ètica, deontologia i dignitat professional, així com pel respecte degut als drets dels particulars contractants dels seus serveis, i exercir la potestat disciplinaria en l'ordre professional i col·legial.
  
b) Procurar l'harmonia i col·laboració entre els col·legiats, evitant la competència deslleial entre ells.
  
c) Exercir les accions que les lleis establisquen per a actuar contra l'intrusisme professional, sense perjudici de les actuacions d'inspecció i sanció de les administracions públiques.
  
d) Intervenir en els procediments d'arbitratge, en aquells conflictes que se susciten entre els col·legiats per motius professionals, en els que així procedisca conformement a les lleis.
  
e) Establir i organitzar els serveis de cobrament d'honoraris professionals quan el col·legiat els sol·licite lliure i expressament, sempre i quan no es vulneren els principis de la lliure competència.
  
f) Visar tota classe de treballs professionals dels col·legiats, sempre i quan s'ajusten a les normes establides.
  
g) Organitzar cursos de formació i perfeccionament per a col·legiats, com també activitats i serveis comuns de caràcter professional, cultural, assistencial, de previsió i anàlegs, que siguen d'interés per als col·legiats, que es desplegaran en el Reglament de Règim Interior; sense perjudici de les competències que puguen derivar-se de la normativa estatal.
  
h) Exercir en el seu àmbit la representació i defensa de la professió davant de l'administració, institucions, tribunals, entitats i particulars, amb legitimació per a ser part en tots els litigis que afecten els interessos professionals.
  
i) Participar en els òrgans consultius de l'administració en la matèria de la seua competència, quan aquella ho requerisca o resulte de les disposicions aplicables.
  
j) Exercir quantes funcions li siguen encomanades per les administracions valencianes i col·laborar amb aquestes mitjançant la realització d'estudis, emissió d'informes, elaboració d'estadístiques i altres activitats relacionades amb els seus fins, o que acorde realitzar per pròpia iniciativa.
  
k) Col·laborar amb les universitats en l'elaboració dels plans d'estudis, sense menyscapte del principi d'autonomia universitària, i preparar la informació necessària per a facilitar l'accés a la vida professional dels nous col·legiats.
  
l) Aprovar els pressupostos, com també regular, fixar i recaptar les quotes dels seus col·legiats i les distintes fonts d'ingressos del col·legi, en la forma que reglamentàriament es determine.
  
m) Facilitar als tribunals la relació de col·legiats, del torn de perits, per a assumptes judicials o proposar-los a instància de l'autoritat judicial, així com per a emetre informes i dictàmens a requeriment judicial, conformement al procediment i condicions que es determinen reglamentàriament.
  
n) Establir barems d'honoraris, amb caràcter merament orientatiu.
  
o) Emetre informes i dictàmens, de caràcter no vinculant, sobre qüestions relatives a honoraris professionals que se susciten en procediments judicials o administratius.
  
p) Aprovar els seus estatuts i reglaments de règim interior.
  
q) Evacuar l'informe preceptiu sobre tots els projectes de normes del Govern Valencià que afecten la professió.
  
r) I, en definitiva, tots aquells que resulten beneficiosos per als interessos professionals i que s'encaminen al compliment dels objectius col·legials, dins del marc de la legislació vigent.
  
CAPÍTOL SEGON
  
Del funcionament del col·legi
  
Secció Primera
  
Dels òrgans del col·legi
  
Article 7. Òrgans de govern
  
El Col·legi Oficial d'Enginyers Tècnics Agrícoles i Perits Agrícoles d'Alacant està dirigit i administrat per l'Assemblea General i per la Junta de Govern.
  
Secció Segona
  
De l'Assemblea General
  
Article 8. Sobirania i dret d'assistència
  
1. L'Assemblea General de col·legiats és l'òrgan suprem de la voluntat col·legial en els assumptes propis de la seua competència, segons allò que disposen els estatuts, estarà integrada per tots els membres del col·legi i els acords de la qual, vàlidament adoptats, obliguen tots els col·legiats, fins i tot els dissidents i els absents.
  
2. Les assemblees generals se celebraran amb el caràcter d'ordinàries o d'extraordinàries.
  
3. Tots els col·legiats tenen el dret d'assistir, amb veu i vot, a les assemblees ordinàries, llevat dels supòsits que es determinen en aquests estatuts.
  
Article 9. Convocatòria
  
1. Es convocarà a Assemblea General, amb una antelació mínima de 15 dies, per escrit i mitjançant notificació individual a cada col·legiat, i al domicili que conste a la Secretaria del col·legi, que inclourà inexcusablement lloc, dia i hora de la realització en primera i segona convocatòries i l'ordre del dia.
  
La convocatòria s'anunciarà igualment al tauler d'anuncis de la seu del col·legi.
  
2. Tant l'Assemblea General ordinària, com l'extraordinària, podran ser convocades amb menor antelació a l'establida en el número anterior quan, per raons d'urgència, així ho acorde la Junta de Govern.
  
Article 10. Realització
  
1. L'Assemblea General ordinària se farà, en el lloc en què la Junta de Govern decidisca, dues vegades a l'any; una, en l'últim trimestre, per a examen i aprovació de pressupostos, conformement a allò que s'ha establit en els presents estatuts, i una altra en el primer semestre, per sancionar el balanç i comptes de l'any anterior, així com la memòria general sobre el funcionament del col·legi en tots els seus aspectes.
  
2. L'Assemblea General extraordinària es reunirà en qualsevol moment que ho considere necessari la Junta de Govern, o quan ho sol·liciten, per escrit i amb la seua firma, un nombre de col·legiats no inferior al 10%.
  
3. L'Assemblea General es farà en primera convocatòria quan concórreguen almenys la meitat més u dels col·legiats, per si o mitjançant representació. I es farà en segona convocatòria qualsevol que siga el nombre d'assistents.
  
Article 11. Deliberacions
  
1. L'Assemblea General serà presidida pel membre de la Junta de Govern que tinga el càrrec de president del col·legi, i actuarà de secretari el que ho siga d'aquest, i dirigirà i moderarà el debat aquell i estendrà acta aquest últim.
  
2. Amb anterioritat a qualsevol votació es procedirà a la deliberació dels punts de l'ordre del dia, pel seu ordre i amb els torns d'intervenció que determine la mesa, en funció de la importància d'aquests.
  
3. En les reunions de l'Assemblea General només podran adoptar-se acords sobre aquells assumptes que hagen sigut fixats en l'ordre del dia, sense perjudici del dret dels col·legiats que siguen exposades les seues propostes.
  
4. Tot col·legiat té dret a veu i vot, llevat del cas que no puga exercir els seus drets o no estiga al corrent de les seues obligacions, en els termes que estatutàriament o reglamentàriament s'establisquen, i no podran participar en les deliberacions ni en les votacions.
  
Article 12. Votacions
  
1. Després de la seua deliberació, cada assumpte serà votat mitjançant papereta normalitzada, segons el model aprovat per la mateixa Assemblea, o que s'establisca en el Reglament de Règim Interior, en el cas del qual el vot serà nominal i secret.
  
2. No obstant el que disposa en el número anterior, l'Assemblea General, com a òrgan suprem de decisió, podrà acordar en cada cas la votació a mà alçada, sempre que hi haja unanimitat.
  
3. El vot podrà ser emés per correu en els termes establits en l'article 28.2 dels presents estatuts.
  
4. Els dos col·legiats presents, de més recent incorporació al col·legi, i el secretari de l'Assemblea General procediran a l'escrutini, el resultat del qual farà constar aquest en l'acta i expedirà els certificats que calguen.
  
5. Els acords seran adoptats per majoria de vots emesos, llevat dels casos en què s'exigisca un quòrum especial.
  
Article 13. Competències
  
Correspon a l'Assemblea General:
  
a) Conèixer i sancionar la memòria o informe anual que la Junta de Govern li sotmetrà, i resumirà la seua actuació, així com els esdeveniments professionals de major relleu.
  
b) Sancionar la gestió de la Junta de Govern.
  
c) La discussió i aprovació dels comptes de l'exercici econòmic, així com dels pressupostos, tant ordinaris com extraordinaris.
  
d) Determinar les quotes ordinàries i extraordinàries.
  
e) Aprovar els barems d'honoraris professionals, sempre amb caràcter orientatiu.
  
f) Aprovació i modificació, si fa el cas, d'estatuts i Reglament de Règim Interior.
  
g) Aprovar la creació, supressió i modificació de delegacions i subdelegacions.
  
h) Acordar l'adquisició o alienació dels béns patrimonials del col·legi, i autoritzar el seu president per a actuar en conseqüència amb plena representació de la corporació, com també facultar-lo per a concertar operacions de crèdit, establir i alçar hipoteques, pignorar valors i totes les operacions financeres que l'Assemblea estime que puguen beneficiar l'economia del col·legi i desenvolupar la seua maniobrabilitat, dins dels fins i funcions de l'article 6 dels presents estatuts.
  
i) Acceptar o rebutjar donacions i herències.
  
j) La discussió i decisió sobre quantes propostes se li sotmeten i corresponga a l'esfera d'acció i interessos del col·legi, per iniciativa de la Junta de Govern o de cinc col·legiats com a mínim. Dites propostes hauran de ser presentades amb la suficient antelació per a ser incloses en l'ordre del dia.
  
k) Aprovar la creació, fusió, absorció, segregació, canvi de denominació i dissolució del col·legi, mitjançant el vot favorable dels dos terços dels assistents a l'Assemblea, sense perjudici del compliment dels requisits establits en els articles 8 i 9 de la Llei 6/1997, de 4 de desembre.
  
l) Elegir i renovar els membres de la Junta de Govern, així com la seua remoció mitjançant el vot de censura.
  
m) Modificar els règims de govern del col·legi.
  
n) Implantació, modificació o supressió de serveis corporatius.
  
nn) Decidir sobre tots aquells altres assumptes que li siguen sotmesos per la Junta de Govern.
  
Secció Tercera
  
De la Junta de Govern
  
Article 14. Composició
  
1. El col·legi estarà dirigit, regit i administrat per una Junta de Govern, constituïda per un president, un vicepresident, un secretari, un vicesecretari, un tresorer, un vicetresorer i el nombre de vocals que establisca el Reglament de Règim Interior, i un secretari tècnic amb veu, però sense vot.
  
2. L'exercici dels càrrecs de la Junta de Govern serà obligatori, tret de causa justificada, la qual se sotmetrà a aquesta.
  
Article 15. Facultats
  
Són facultats de la Junta de Govern les següents:
  
a) Acordar l'adquisició, denegació i pèrdua de la condició de col·legiat i classes d'aquests.
  
b) Defensar els interessos i prestigi del col·legi i dels col·legiats.
  
c) Vetlar per la bona conducta professional.
  
d) Organitzar entre els col·legiats els torns de treball professionals que se sol·liciten al col·legi.
  
e) Exercir les facultats disciplinàries que li corresponguen.
  
f) Decidir sobre la reclamació judicial d'honoraris professionals, quan siga requerit per a això pel Servei Jurídic.
  
g) Confeccionar periòdicament les llistes de col·legiats del torn de perits en assumptes judicials i emetre informes i dictàmens, de caràcter no vinculant, en procediments judicials o administratius en què se susciten qüestions relatives a honoraris professionals, així com aquelles que siguen requerides al col·legi per l'administració.
  
h) Confeccionar la proposta de barem d'honoraris professionals orientatius, per a la seua aprovació per l'Assemblea General.
  
i) Promoure la formació de comissions per a l'estudi d'assumptes que competen el col·legi.
  
j) Impedir l'exercici de la professió als qui no reunisquen les condicions d'ordre legal establides a l'efecte, i denunciar els intrusos davant les autoritats i perseguir, si fa el cas, els infractors davant els tribunals, mitjançant l'exercici de quantes accions civils, penals, administratives i contencioses administratives foren oportunes.
  
k) Recaptar i administrar els fons del col·legi.
  
l) Nomenar i separar el personal administratiu del col·legi.
  
m) Convocar a elecció, renovació i remoció els càrrecs de la Junta de Govern.
  
n) Acordar la celebració d'assemblees generals ordinàries i extraordinàries; aquestes últimes per la seua iniciativa o a petició d'un 10% de col·legiats, com a mínim.
  
nn) Organitzar el sistema per a realitzar el visat de treballs professionals.
  
o) Adoptar quantes mesures siguen pertinents per al compliment dels acords de l'Assemblea General, del Consell Valencià i del Consell General, si fa el cas.
  
p) Forma d'aprovació de les actes, establint el procediment d'autenticitat i agilitat per a la immediata execució dels acords.
  
q) Comunicar a la Conselleria de Justícia i Administracions Públiques de la Generalitat Valenciana el text dels Estatuts, del Reglament de Règim Interior i les seues modificacions, per al seu control de legalitat, dins del termini d'un mes, i instar la seua inscripció en el registre corresponent.
  
r) Comunicar la composició dels òrgans de govern a la Conselleria de Justícia i Administracions Públiques i a la Conselleria de la Generalitat Valenciana que corresponga, per raó d'exercici professional.
  
s) Comunicar al Consell Valencià tant les modificacions estatutàries i reglamentàries, com també la composició dels seus òrgans de Govern.
  
t) Totes les altres atribucions que s'assenyalen en els estatuts i en el Reglament de Règim Interior.
  
Article 16. Funcions del president
  
Al president corresponen les funcions següents:
  
a) Vetlar pel compliment dels estatuts, del Reglament de Règim Interior, dels acords de l'Assemblea General, del Consell General, del Consell Valencià i de la Junta de Govern, així com de les disposicions que siguen dictades per les autoritats.
  
b) Representar el col·legi davant de les autoritats i tribunals de qualsevol classe, i designar en cas de litigi l'advocat i el procurador que estime de per si o per acord de la Junta de Govern.
  
c) Convocar i presidir la Junta de Govern i assemblees, en la forma establida.
  
d) Portar la direcció superior del col·legi, i decidir en els casos urgents que no siguen competència de l'Assemblea General; en el qual cas haurà d'informar de les seues decisions a la Junta de Govern en la primera reunió que es faça.
  
e) Visar els certificats que expedisca el secretari.
  
f) Autoritzar els pagaments a càrrec als fons del col·legi.
  
g) Retirar fons dels comptes corrents unint la seua firma a la del tresorer o secretari.
  
h) Interposar les accions que procedisquen per al cobrament d'honoraris professionals no satisfets als col·legiats, sempre que aquests manifesten per escrit el seu desig d'intervenció del servei jurídic del col·legi, si n'hi ha, mitjançant l'aportació que es convinga per a atendre les despeses que origine la reclamació, i sempre que el col·legiat haja complit les seues obligacions de visat, les establides en l'article 40 i de pagament de quotes col·legials i altres que siguen establides a l'efecte pel Reglament de Règim Interior.
  
i) Assistir com a conseller nat, representant el col·legi, a les reunions del Consell General, quan siga convocat.
  
j) Per al compliment dels fins citats i de qualsevol altre que li és encomanat, gaudirà de plena autoritat, i les seues resolucions seran complides sense perjudici de les reclamacions que contra aquelles puguen elevar-se per les vies que estableix la llei.
  
Article 17. Funcions del vicepresident
  
1. El vicepresident exercirà les funcions que li corresponguen com a membre de la Junta de Govern, les que li encomane la junta o el president li delegue, assumirà les d'aquest en cas de malaltia, absència, abstenció, recusació o vacant.
  
2. Si hi manca, la Junta de Govern designarà, amb caràcter provisional, un dels seus membres com a president en funcions.
  
Article 18. Funcions del secretari
  
Correspon al secretari:
  
a) Custodiar la documentació del col·legi.
  
b) Organitzar la funció administrativa del col·legi i actuar com a cap de personal.
  
c) Expedir certificats amb el vist-i-plau del president.
  
d) Redactar la memòria anual per a la seua aprovació en l'Assemblea General, verificar citacions, redactar i firmar actes i memòries i tramitar totes aquelles comunicacions i documents que es referisquen al col·legi.
  
e) Atendre i informar els col·legiats i quantes persones s'interessen per assumptes concernents al col·legi.
  
f) Dur un registre dels col·legiats i de les actes de les assemblees generals i juntes de govern que es facen.
  
g) Aquelles que li corresponga en qualitat de membre de la Junta de Govern i les que siguen pròpies de la seua funció i necessàries per al bon exercici d'aquesta.
  
h) Supervisar i controlar el llibre de registre dels visats, i comprovar que aquests s'ajusten a les normes dels estatuts generals i al Reglament de Règim Interior.
  
Article 19. Funcions del vicesecretari
  
1. El vicesecretari exercirà les funcions que li corresponguen com a membre de la Junta de Govern i les que aquesta li encomane o el president li delegue, i assumirà les d'aquest en cas de malaltia, absència, abstenció, recusació o vacant.
  
2. Si hi manca, la Junta de Govern designarà, amb caràcter provisional, un dels seus membres com a secretari en funcions.
  
Article 20. Funcions del tresorer
  
Li correspon al tresorer:
  
a) Procedir al cobrament o pagament de les quantitats que el col·legi perceba o dega, sota les prevencions que es determinen reglamentàriament.
  
b) Verificar i firmar els rebuts de recaptació.
  
c) Dur o supervisar els llibres de comptabilitat que calguen.
  
d) Ingressar i retirar fons dels comptes corrents o depòsits, unint la seua firma a la del president o a la del secretari.
  
e) Presentar el balanç i compte de resultats de l'exercici anterior i formular el pressupost d'ingressos i despeses del següent per a sotmetre'l a l'aprovació de la Junta de Govern i de l'Assemblea General.
  
f) Aquelles que li corresponguen en qualitat de membre de la Junta de Govern.
  
Article 21. Funcions del vicetresorer
  
1. El vicetresorer exercirà les funcions que li corresponguen com a membre de la Junta de Govern, les que aquesta li encomane o el president li delegue i assumirà les del tresorer, en cas de malaltia, absència, abstenció, recusació o vacant.
  
2. Si hi manca, la Junta de Govern designarà, amb caràcter provisional, un dels seus membres com a tresorer en funcions.
  
Article 22. Funcions dels vocals
  
Com a integrants de la Junta de Govern, els vocals participaran en les comeses assenyalades en aquesta i exerciran les específiques que aquella els assenyale o conferisca.
  
Article 23. Funcions del secretari tècnic
  
Signar amb la seua rúbrica els visats que s'efectuen i realitzar el seu registre, el qual podrà denegar el requisit quan trobe en els treballs defectes formals contraris a la dignitat professional o a les disposicions vigents, en matèria d'atribucions o competències.
  
Article 24. Duració dels càrrecs
  
1. La duració dels càrrecs serà de quatre anys, i es renovaran per meitat cada dos anys, en cas d'una nova constitució total de la Junta de Govern, la primera renovació es produirà als quatre anys, i la segona als sis. La primera renovació de la meitat dels càrrecs serà determinada per la Junta de Govern.
  
2. No hauran de renovar-se simultàniament els càrrecs de president, secretari i tresorer.
  
3. En cas de cessament d'un membre de la Junta de Govern, aquesta designarà el membre de la Junta que ocupe la vacant i nomenarà un substitut, amb caràcter provisional en ambdós casos, i fins que procedisca reglamentàriament la provisió del càrrec, sense perjudici d'allò que disposen els articles 17, 19 i 21.
  
Article 25. Remuneració de càrrecs
  
Tots els càrrecs seran gratuïts, llevat del secretari i del tresorer que podran ser remunerats en la forma i quantia que l'Assemblea General acorde.
  
En els pressupostos hauran de figurar partides per a despeses de representació i desplaçament que ocasione, als membres de la junta, l'exerciment dels seus càrrecs.
  
Article 26. Reunions de Junta de Govern
  
1. La Junta de Govern, convocada pel president, es reunirà amb caràcter ordinari una vegada al mes, i amb caràcter extraordinari, quan la convoque aquell o a petició de tres membres de la junta.
  
2. La convocatòria es farà mitjançant citació individual que contindrà l'ordre del dia i es trametrà amb una antelació de tres dies hàbils, excepte en casos d'urgència en què la citació podrà ser verbal i en deixarà constància el secretari.
  
3. Les deliberacions versaran sobre els assumptes inclosos en l'ordre del dia i els acords seran adoptats per majoria de vots dels assistents.
  
4. En cap cas podrà el president fer ús de vot de qualitat.
  
5. Tots els membres de la Junta de Govern tenen obligació d'assistir a les reunions de junta, i hauran de justificar per escrit la falta d'assistència, abans del vuité dia des de la realització de la reunió de junta. La falta d'assistència no justificada en temps serà sancionada disciplinàriament com a falta lleu, i s'estimarà com a renúncia al càrrec la falta d'assistència injustificada a tres reunions de junta consecutives.
  
Article 27. Candidatures
  
1. Seran elegibles tots els col·legiats que, amb una col·legiació mínima d'un any, es troben al corrent de les seues obligacions amb el col·legi i no es troben sotmesos en causa d'inhabilitació, incapacitat o incompatibilitat legal o estatuària.
  
2. Les candidatures, avalades almenys per la firma de cinc col·legiats amb plens drets, podran ser individuals o col·lectives i en aquestes es farà necessàriament la designació del càrrec a què cada candidat aspira. Cap col·legiat no podrà presentar-se candidat a més d'un càrrec.
  
3. Les vacants es faran públiques almenys 40 dies abans de la realització de l'Assemblea General extraordinària convocada a l'efecte, i s'obrirà un termini de 15 dies hàbils des de la seua publicació per a presentació de candidatures davant de la Junta de Govern, i el secretari expedirà el corresponent resguard als candidats.
  
4. Qualsevol membre de la Junta de Govern que forme candidatura per a càrrec distint del que ostenta abans de la finalització del seu mandat, cessarà en aquella prèviament a la publicació de les vacants, per tal que el seu càrrec puga ser proveït en el mateix procés electoral.
  
5. Dins dels següents cinc dies, la Junta de Govern publicarà, mitjançant la seua inserció al tauler d'anuncis del col·legi, la llista provisional de candidatures admeses i excloses, i es raonaran degudament les exclusions.
  
6. En el termini dels cinc dies hàbils següents, podran impugnar-se les exclusions, que seran resoltes raonadament per la Junta de Govern en els següents tres dies hàbils, mitjançant la publicació de la llista definitiva de candidatures admeses i excloses.
  
Article 28. Eleccions
  
1. La designació dels càrrecs vacants de la Junta de Govern tindrà lloc en Assemblea General, convocada a l'efecte mitjançant elecció lliure, directa i secreta.
  
2. La papereta de votació es depositarà en una urna precintada transparent. El vot podrà exercir-se també per correu des de la convocatòria de l'Assemblea General extraordinària, mitjançant carta dirigida al president de la mesa electoral, a què s'adjuntarà el document d'acreditació personal i un sobre normalitzat blanc i tancat amb la papereta de votació en el seu interior.
  
3. La mesa electoral quedarà constituïda una vegada obert l'acte de celebració de l'Assemblea General i la compondran un president, designat per l'Assemblea, un secretari de mesa, que serà el del col·legi i dos secretaris escrutadors, que seran els dos col·legiats presents de més recent col·legiació.
  
4. La mesa electoral resoldrà en l'acte quantes qüestions es plantegen durant l'Assemblea referents al procés electoral, les decisions de la qual podran ser impugnades només en el termini previst en el número 6 d'aquest article.
  
5. La mesa electoral dirigirà la votació i, una vegada acabada, procedirà a l'escrutini de vots, del resultat del qual alçarà acta el secretari de mesa i el secretari farà constar els vots emesos a favor de cada candidatura, els vots en blanc i els vots nuls, la suma dels quals haurà de correspondre exactament amb la suma total dels vots emesos. El resultat de la votació, una vegada firmada l'acta pel president de la mesa electoral i pels dos secretaris escrutadors, serà comunicat a l'Assemblea General constituïda i el president procedirà a la proclamació dels candidats elegits.
  
6. En el termini de vuit dies hàbils podran impugnar-se les eleccions, mitjançant escrit dirigit al president del col·legi, en què sol·licite la realització d'Assemblea General extraordinària en la forma estatutàriament prevista i en què es decidirà la confirmació de les eleccions o la seua repetició.
  
7. Transcorregut dit termini sense que s'haja formulat cap reclamació, es constituirà la nova Junta de Govern, que serà assessorada en la seua comesa per la junta anterior, durant un mínim de 30 dies hàbils.
  
8. Elegits els membres de la Junta de Govern, es comunicarà la seua composició a la Conselleria de Presidència i a la conselleria que corresponga per raó de l'exercici professional.
  
Secció Quarta
  
De la remoció de la Junta de Govern
  
Article 29. Del vot de censura
  
1. El president i la Junta de Govern estan subjectes al control de l'Assemblea General mitjançant el vot de censura en reunió extraordinària convocada a l'efecte, formulat contra la Junta de Govern com a òrgan col·legiat o contra el president del col·legi.
  
2. El vot de censura haurà de ser proposat almenys pel deu per cent dels col·legiats, en la proposta del qual haurà de fer-se constar la composició d'una Junta de Govern alternativa.
  
3. L'Assemblea General aprovarà el vot de censura per majoria de dos terços dels col·legiats assistents.
  
4. Si el vot de censura no resulta aprovat per l'Assemblea General, els col·legiats que ho van proposar no podran presentar un altre durant el mandat de la mateixa Junta de Govern objecte de la censura.
  
5. Si el vot de censura és aprovat per l'Assemblea General, la Junta de Govern censurada presentarà la seua dimissió i en el mateix acte prendrà possessió la Junta de Govern alternativa fins al següent procés electoral. Si la censura proposada contra el president és aprovada, aquest presentarà la dimissió en l'acte i assumirà les seues funcions el vicepresident fins al següent procés electoral.
  
CAPÍTOL TERCER
  
De les delegacions comarcals
  
Article 30. Àmbit territorial
  
Les delegacions comarcals seran creades per acord de l'Assemblea General del col·legi, tindran àmbit comarcal i la seu s'establirà a la població capçalera de comarca.
  
Article 31. Organització i règim econòmic
  
1. Davant cada delegació comarcal hi haurà un delegat comarcal que dependrà directament de la Junta de Govern del col·legi, de què formarà part com a vocal nat.
  
2. Les funcions que ha de desenvolupar el delegat comarcal seran les que s'establisquen reglamentàriament.
  
3. Els recursos econòmics de les delegacions comarcals dependran dels pressupostos del col·legi.
  
CAPÍTOL QUART
  
Impugnació dels actes del col·legi
  
Article 32. Actes impugnables
  
Tots els acords emanats de l'Assemblea General i de la Junta de Govern podran ser objecte de recurs d'alçada i potestatiu de reposició, en els termes establits en l'article següent i en tot cas, conformement a allò que s'ha establit en la Llei 30/1992, de 26 de novembre, modificada per la Llei 4/1999, de 13 de gener.
  
Article 33. Recursos d'alçada i de reposició
  
1. El recurs d'alçada podrà interposar-se contra les resolucions i actes que no posen fi a la via administrativa.
  
El recurs s'interposarà davant de l'òrgan competent per a resoldre'l o davant de l'òrgan que va dictar l'acte impugnat, en aquest cas haurà de remetre'l al competent en el termini de deu dies amb el seu informe i amb una còpia completa i ordenada de l'expedient, i serà responsable directe del compliment de la tramesa en la forma ordenada el titular de l'òrgan que va dictar l'acte recorregut.
  
El termini d'interposició serà d'un mes des de la data de notificació, si l'acte és exprés, o en el termini de tres mesos, en cas contrari, des del dia següent a aquell en què es produïsquen els efectes del silenci administratiu.
  
El termini per a resoldre i notificar el recurs serà de tres mesos, transcorregut el qual es podrà entendre desestimat el recurs, excepte allò que s'ha disposat en l'article 43.2 de la Llei 4/1999.
  
Contra la resolució del recurs d'alçada no cabrà cap altre recurs administratiu.
  
2. El recurs de reposició podrà ser interposat, amb caràcter potestatiu, contra aquells actes administratius que posen fi a la via administrativa, davant del mateix òrgan que el dicte, en el termini d'un mes des de la data de notificació, si l'acte és exprés, o en el termini de tres mesos, si l'acte és presumpte.
  
El termini per a resoldre i notificar el recurs de reposició serà d'un mes, sense que contra la seua resolució càpiga nou recurs de reposició.
  
La resolució del recurs de reposició posarà fi a la via administrativa i contra aquesta podrà interposar-se un recurs contenciós administratiu en la forma i termes establits en la llei reguladora de dita jurisdicció.
  
3. La Junta de Govern està legitimada per a interposar els recursos d'alçada i potestatiu de reposició contra els acords adoptats per l'Assemblea General i acordar la suspensió de la seua execució per resolució motivada, quan l'acord impugnat siga greument perjudicial per als interessos del col·legi o contrari a l'ordenament jurídic.
  
4. El recurrent podrà sol·licitar la suspensió cautelar de l'acte impugnat que podrà ser acordada per la mateixa Junta de Govern.
  
TÍTOL TERCER
  
Dels col·legiats
  
CAPÍTOL PRIMER
  
De la col·legiació
  
Article 34. Classes de col·legiats
  
1. Els col·legiats del Col·legi d'Enginyers Tècnics Agrícoles i Perits Agrícoles d'Alacant, podran ostentar la condició de col·legiat d'honor i de col·legiat numerari.
  
2. Seran col·legiats d'honor aquelles persones físiques o jurídiques que, sent o no enginyers tècnics agrícoles o perits agrícoles, hagen fet rellevants serveis a la professió o que figurant com a col·legiats durant una llarga vida professional siguen mereixedors de tal distinció.
  
El nomenament serà atorgat per la Junta de Govern per pròpia iniciativa o considerant la petició de l'interessat, ratificat per Assemblea General. Aquests col·legiats podran estar exempts del pagament de quotes, no podran elegir ni ser elegits per a cap càrrec i tindran dret a veu però no a vot en les assemblees generals.
  
3. Seran col·legiats numeraris la resta dels col·legiats. El col·legiat numerari podrà ser, alhora, col·legiat d'honor i conservarà la seua prerrogativa com a tal numerari.
  
Article 35. Incorporació
  
1. La incorporació al Col·legi Oficial d'Enginyers Tècnics Agrícoles i Perits Agrícoles d'Alacant és requisit indispensable per a l'exercici de la professió, sense perjudici dels drets de sindicació i associació.
  
2. La sol·licitud es formularà per escrit dirigida al president del col·legi acompanyant el títol o el resguard acreditatiu del pagament dels drets corresponents, o testimoni notarial d'aquests.
  
3. Així mateix, s'acompanyarà declaració jurada de no estar inhabilitat professionalment ni col·legialment per sentència judicial, expedient administratiu o sanció disciplinària. I si és funcionari, declaració jurada de la funció o ocupació que exercisca en l'administració a què acompanyarà certificat acreditatiu de no incórrer en incompatibilitat amb l'exercici professional lliure.
  
4. S'acreditarà en tot cas, l'abonament de la quota col·legial d'entrada i tots els requisits que s'establisquen reglamentàriament.
  
5. El sol·licitant procedent d'un altre col·legi d'enginyers tècnics agrícoles no necessitarà aportar els documents assenyalats en el número 2 d'aquest article, però haurà d'aportar inexcusablement certificat del Consell General de Col·legis Oficials d'Enginyers Tècnics Agrícoles i Perits Agrícoles d'Espanya en què conste haver complit les seues obligacions col·legials, si ha sigut expulsat o està sotmés a sanció que l'inhabilite per a l'exercici professional.
  
6. La col·legiació dels nacionals d'estats membres de la Unió Europea, prèviament establits amb caràcter permanent en els seus països d'origen, serà regida per la legislació comunitària i per les normes internes que la desenrotllen, així com pels presents estatuts en quant els siga d'aplicació.
  
Article 36. Causes de denegació
  
1. Seran denegades les sol·licituds d'incorporació als interessats en qui no concórreguen els requisits previstos en l'article anterior.
  
2. Procedirà igualment la denegació quan haguera incorregut en conducta, declarada per resolució ferma, que si haguera estat incorporat constituïra falta molt greu que comportara l'expulsió o la suspensió de l'exercici professional, o la suspensió temporal de la incorporació a resultes de la fermesa de la resolució.
  
Article 37. Adquisició de la condició de col·legiat
  
La condició de col·legiat s'adquireix per resolució de la Junta de Govern dictada en el termini d'un mes des de la data de presentació de la sol·licitud degudament complimentada.
  
Article 38. Pèrdua de la condició de col·legiat
  
1. La condició de col·legiat es perdrà:
  
a) Per baixa voluntària comunicada per escrit de què el col·legi justificarà la recepció inexcusablement. La baixa produirà efectes el dia primer del mes següent a la data de recepció, sempre que ho és amb una antelació mínima de deu dies i estiguera al corrent de les seues obligacions col·legials.
  
b) Per expulsió del col·legi acordada en expedient disciplinari.
  
c) Per sentència ferma que comporte la pena d'inhabilitació per a l'exercici de la professió o declare la seua incapacitat, o per causa d'incompatibilitat.
  
2. La pèrdua de la condició de col·legiat s'acordarà mitjançant resolució motivada de la Junta de Govern i es comunicarà, en tot cas, al Consell General i en els supòsits dels apartats b) i c) i es notificarà com cal a l'interessat.
  
CAPÍTOL SEGON
  
Dels drets i obligacions
  
Article 39. Dels drets dels col·legiats
  
Són drets dels col·legiats:
  
a) Actuar professionalment en tot l'àmbit nacional conformement a la competència i atribucions professionals que les lleis els reconeixen.
  
b) Participar en la gestió corporativa, exercint el dret de petició, el de vot i el d'accés als llocs i càrrecs directius mitjançant els procediments que estableixen els presents estatuts.
  
c) Participar en l'ús i gaudi dels béns del col·legi i dels serveis que aquest tinga establits.
  
d) Dur a terme els treballs que siguen sol·licitats al col·legi per organismes oficials, entitats o particulars, i que els corresponga, i es respectarà el torn prèviament establit.
  
e) Gestionar el cobrament d'honoraris a través del servei jurídic del col·legi, si n'hi ha, i obtenir d'aquest el suport per a la seua reclamació, sempre que es complisquen els requisits fixats reglamentàriament.
  
f) Ser representat o defensat pel col·legi o, en cas necessari, pel Consell General quan necessiten presentar reclamacions justes, bé individualment o col·lectivament, davant de l'administració, institucions, tribunals, entitats o fins i tot particulars, i en totes les divergències que sorgisquen amb ocasió d'exercici professional.
  
g) Promoure actuacions dels òrgans de govern per mitjà d'iniciatives formulades, conformement a allò que s'ha establit en els estatuts o reglamentàriament.
  
h) Crear agrupacions representatives d'interessos específics en el si del col·legi, amb submissió en tot cas als seus òrgans de govern.
  
i) Remoure als titulars dels òrgans de govern mitjançant vot de censura, conformement a allò que s'ha establit en aquests estatuts.
  
Article 40. De les obligacions dels col·legiats
  
Són obligacions dels col·legiats:
  
a) La incorporació obligatòria al col·legi quan tinguen la seua residència professional a Alacant o província.
  
b) Acatar i complir aquests estatuts i el Reglament de Règim Interior, així com els acords que siguen adoptats pel col·legi, el Consell General i el Consell Valencià.
  
c) Pagar les quotes i drets aprovats pel col·legi.
  
d) Posar en coneixement del col·legi els casos d'exercici de la professió sense títol per a això, d'exercici sense prèvia col·legiació i d'incompliment de les obligacions col·legials.
  
e) Sotmetre's a l'arbitratge i conciliació del col·legi en primer lloc o del Consell General o del Consell Valencià, si fa el cas, en les diferències professionals que es produïsquen entre col·legiats.
  
f) Comunicar els seus canvis de residència o domicili.
  
g) En els treballs professionals que realitze, observar totes les normes i preceptes que estableixen la legislació vigent, les dictades pel col·legi, pel Consell General o pel Consell Valencià i aquelles altres encaminades a mantenir i elevar el prestigi, dignitat, decòrum i ètica professional.
  
h) Complir pel que fa als òrgans directius del col·legi, del Consell General i del Consell Valencià i amb els col·legiats, els deures de disciplina, respecte i harmonia professionals.
  
Article 41. De l'obligació de visat
  
1. Els col·legiats hauran de sotmetre al visat i registre del col·legi tots els seus treballs professionals, sense perjudici del que s'establisca en el Reglament de Règim Interior, siga quin és el destinatari, i garantirà la firma del professional i la vigència de la seua habilitació per al lliure exercici professional.
  
2. El treball professional es presentarà per al seu visat davant el col·legi de residència del col·legiat o davant del col·legi en l'àmbit territorial del qual es trobe ubicat l'objecte del treball realitzat.
  
3. El visat no comprendrà en cap cas els honoraris ni les altres condicions contractuals, la determinació dels quals es deixarà, en qualsevol cas, a l'acord lliurement pactat per les parts.
  
4. En els treballs de col·laboració, el visat afectarà exclusivament la part d'aquests que estiga autoritzada per la firma del col·legiat.
  
5. En els treballs de col·laboració de gran complexitat o en els de col·laboració multidisciplinar, en què resulte difícil establir l'estimació de la col·laboració eventual o permanent dels distints professionals intervinents, el col·legi podrà establir convenis sobre visats amb altres col·legis o entitats, sense perjudici dels acords que consten per escrit adoptats entre els professionals col·laboradors.
  
TÍTOL QUART
  
Del règim econòmic
  
CAPÍTOL PRIMER
  
Dels recursos econòmics
  
Article 42. Dels recursos ordinaris
  
Constitueixen els recursos ordinaris del col·legi:
  
a) Les quotes d'entrada o incorporació dels nous col·legiats, la quantia de les quals serà determinada per l'Assemblea General que ostentarà la facultat de la seua revisió a proposta de la Junta de Govern.
  
No s'exigirà la quota d'entrada, quan la col·legiació en deguda forma haja sigut sol·licitada dins dels 12 mesos següents a l'acabament de la carrera, ni als col·legiats procedents d'altres col·legis d'enginyers tècnics agrícoles, per trasllat de residència o per col·legiació múltiple.
  
b) Les quotes periòdiques ordinàries seran fixades igualment per l'Assemblea General, la forma de pagament de les quals serà establida per la Junta de Govern.
  
c) Percentatge pels visats dels treballs, aplicat sobre els honoraris a percebre o sobre els que corresponga meritar als col·legiats, conformement als barems orientatius per a la redacció de tota classe de treballs professionals. Serà l'Assemblea General la que fixarà el percentatge que no podrà ser inferior al 5% ni superior al 10% dels honoraris.
  
d) Els drets que corresponga percebre al col·legi per expedició de certificats o elaboració de qualsevol document administratiu que li siga sol·licitat.
  
e) Els productes dels béns i drets de tota classe que posseïsca el col·legi en propietat o en usdefruit així com les rendes procedents de la inversió dels romanents d'exercicis anteriors.
  
f) Els ingressos que puguen obtenir-se de la venda de publicacions o impresos autoritzats.
  
g) Qualsevol altre que legalment procedisca.
  
Article 43. Recursos extraordinaris
  
Constitueixen recursos extraordinaris del col·legi:
  
a) Quants ingressos o derrames eventuals establisca l'Assemblea General, a proposta de la Junta de Govern.
  
b) Els béns que per qualsevol títol passen a formar part del patrimoni del col·legi.
  
c) Les subvencions o donatius que es concedisquen al col·legi per organismes oficials estatals, autonòmics o locals i per entitats privades o particulars.
  
d) Qualsevol altre que legalment procedisca.
  
Article 44. Control de la despesa
  
1. L'Assemblea General controlarà la gestió i administració de la Junta de Govern, mitjançant la sanció del pressupost del col·legi que haurà de contenir la previsió anual d'ingressos i de despeses ordinàries, que la Junta de Govern li sotmetrà.
  
2. L'Assemblea General aprovarà igualment mitjançant pressupost addicional les despeses extraordinàries, a proposta de la Junta de Govern.
  
3. La Junta de Govern exposarà amb la suficient antelació a la realització de l'Assemblea General la necessària informació relativa a la seua gestió econòmica durant l'exercici als efectes del dret d'informació dels col·legiats.
  
4. La Junta de Govern facilitarà la informació que els col·legiats sol·liciten prèviament a la realització de l'Assemblea General, a efectes de comprovació de dades en la forma que reglamentàriament es determine.
  
CAPÍTOL SEGON
  
De la liquidació de béns
  
Article 45. Absorció i fusió de col·legis
  
1. El col·legi podrà procedir a l'absorció o fusió amb qualsevol altre col·legi d'enginyers tècnics agrícoles, sense que l'àmbit territorial d'ambdós excedisca del territori de la Comunitat Autònoma Valenciana, per acord vàlid adoptat per sengles assemblees generals, conformement a la majoria que corresponga segons els seus respectius estatuts.
  
2. L'Assemblea General, una vegada coberts tots els serveis necessaris per al bon funcionament del col·legi, decidirà sobre el romanent de béns resultant de l'absorció o fusió.
  
3. La fusió i l'absorció de col·legis d'enginyers tècnics agrícoles i perits agrícoles de la Comunitat Valenciana, conformement als seus respectius estatuts i les normes legals que resulten d'aplicació, haurà d'obtenir l'aprovació mitjançant decret del Govern Valencià, amb l'informe previ del seu Consell Valencià.
  
Article 46. Dissolució
  
1. Procedirà la dissolució del col·legi quan es produïsca impossibilitat material o legal de compliment dels seus fins o quan succeïsquen fets que afecten la seua naturalesa, la seua constitució o els seus fins, amb l'acord previ de l'Assemblea General.
  
2. El romanent de béns i pertinences del col·legi, una vegada satisfetes totes les obligacions, es prorratejarà entre tots els col·legiats en alta, d'antiguitat superior a un any, proporcionalment als anys de col·legiació.
  
3. La dissolució del Col·legi Oficial d'Enginyers Tècnics Agrícoles i Perits Agrícoles d'Alacant, excepte en els casos en què ho impose directament la llei, es durà a terme conformement als seus estatuts i haurà de ser aprovada per llei de la Generalitat Valenciana, amb l'informe previ del seu Consell Valencià.
  
TÍTOL CINQUÉ
  
Del règim disciplinari
  
CAPÍTOL PRIMER
  
De les faltes i sancions
  
Article 47. Competència
  
La Junta de Govern, com a òrgan competent d'acord amb l'article 15.e dels estatuts, exigirà les responsabilitats disciplinàries en què puguen incórrer els col·legiats, en cas d'infracció dels seus deures professionals o col·legials, sense perjudici de la responsabilitat civil o penal exigible a aquests.
  
Article 48. Classificació de les faltes
  
1. Les faltes es classificaren en lleus, greus i molt greus.
  
2. Són faltes lleus: l'incompliment dels acords de la Junta de Govern; les faltes d'assistència a reunions d'aquesta; les desconsideracions d'escassa transcendència cap als companys; les incorreccions de poca transcendència en la realització de treballs i intervencions professionals; l'incompliment dels preceptes d'aquests estatuts i del Reglament de Règim Interior.
  
3. Són faltes greus: la reiteració de les faltes lleus; la falta d'assistència injustificada al Consell General, i al Consell Valencià; l'incompliment dels acords emanats de l'Assemblea General del col·legi, del Consell General i del Consell Valencià; els actes de desconsideració ofensiva cap als companys amb ocasió de l'exercici de la professió i dels drets col·legials; l'encobriment de l'intrusisme professional; la realització de treballs o intervencions professionals que per la seua índole atempten el prestigi professional, o que la seua execució no complisca les normes establides per les lleis o pel col·legi.
  
4. Són faltes molt greus: la reiteració de faltes greus; els fets constitutius de delicte que afecten el prestigi professional; la desconsideració ofensiva cap als membres del Consell General, del Consell Valencià o de la Junta de Govern en raó del seu càrrec.
  
Article 49. Sancions disciplinàries
  
1. Les sancions disciplinàries només podran imposar-se per la comesa dels fets tipificats en l'article anterior com a faltes lleus, greus i molt greus.
  
2. Per la comesa de falta lleu s'imposarà la sanció disciplinària d'amonestació privada o d'advertència per ofici del president del col·legi.
  
3. Per la comesa de falta greu s'imposarà la sanció disciplinària d'amonestació pública o de suspensió de drets col·legials fins a un any, i es matisaran progressivament els apartats de l'article 39 que se suspendran en l'ordre següent: b), i), c) (excepte visats), h), d), g), e), f), l'excepció al c), a). La suspensió del dret a l'apartat a) de l'article 39 no repercutirà en l'exercici de llocs de treball al servei de l'administració pública.
  
4. Per la comesa de falta molt greu s'imposarà la sanció disciplinària de suspensió de drets col·legials en l'ordre establit en el número anterior fins a tres anys.
  
5. La comesa de faltes greus i molt greus comportarà la inhabilitació per a l'exercici de càrrecs directius en qualsevol col·legi d'enginyers tècnics agrícoles, fins que no es produïsca la rehabilitació per cancel·lació de l'anotació de la sanció en l'expedient personal del col·legiat, i amb aquesta finalitat, la sanció i la cancel·lació de l'anotació seran comunicades al Consell General i al Consell Valencià.
  
CAPÍTOL SEGON
  
Del procediment sancionador
  
Article 50. Presumpció d'innocència
  
Tot col·legiat a qui se seguisca procediment disciplinari, gaudirà de la presumpció d'innocència mentre la resolució sancionadora no siga ferma.
  
Article 51. Procediment
  
1. Les faltes lleus seran sancionades per la Junta de Govern o pel president del col·legi, després de l'audiència o descàrrec de l'inculpat.
  
2. Les faltes greus i molt greus seran sancionades per la Junta de Govern, després de l'obertura d'expedient disciplinari, tramitat conformement al Reglament vigent de Procediment Disciplinari per a l'Enginyeria Tècnica Agrícola d'Espanya.
  
3. En allò no previst en dit reglament, s'estarà al que disposen les normes de procediment sancionador contingudes en la Llei 30/1992, de 26 de novembre.
  
4. Les resolucions de la Junta de Govern o del Consell General, en matèria disciplinària, podran ser objecte de recurs ordinari en l'improrrogable termini d'un mes, comptador des de la seua notificació a l'interessat.
  
5. Les resolucions que resolguen el recurs d'alçada posaran fi a la via administrativa i seran immediatament executives, sense perjudici del recurs contenciós administratiu que puga interposar-se contra aquestes.
  
Article 52. Prescripció i rehabilitació
  
1. Les faltes lleus prescriuran als tres mesos; les faltes greus prescriuran a l'any i les faltes molt greus prescriuran als dos anys.
  
2. L'anotació de les sancions lleus en l'expedient personal del col·legiat es cancel·larà, a petició de l'interessat, als sis mesos; la de les faltes greus, als dos anys i la de les faltes molt greus, als quatre anys, llevat de la sanció d'expulsió, que caducarà als cinc anys.
  
DISPOSICIONS TRANSITÒRIES
  
Primera
  
Les situacions creades i els drets adquirits, a l'empara de les anteriors normes estatutàries d'aplicació al Col·legi d'Enginyers Tècnics Agrícoles i Perits Agrícoles d'Alacant, produiran tots els seus efectes.
  
Segona
  
La tramitació dels actes del col·legi serà regulada per les normes que li eren d'aplicació fins a l'entrada en vigor dels presents estatuts.
  
Tercera
  
Els col·legiats que formen part dels distints òrgans directius del col·legi i hagen sigut elegits amb anterioritat a l'entrada en vigor dels presents estatuts, continuaran en l'exercici dels seus càrrecs fins que es procedisca a la renovació d'aquests, en els terminis previstos en les anteriors normes estatutàries.
  
DISPOSICIONS FINALS
  
Primera
  
Els presents estatuts els aprovarà l'Assemblea General de forma autònoma, sense més limitacions que les imposades per la Constitució, l'estatut d'autonomia, les normes de legislació bàsica establides per la Llei 7/1997, de 14 d'abril, de la Direcció de l'Estat, i la resta de l'ordenament jurídic, seran tramesos per a la seua ratificació a la Conselleria de Justícia i Administracions Públiques de la Generalitat Valenciana.
  
Segona
  
Els presents estatuts entraran en vigor l'endemà de la seua publicació en el Diari Oficial de la Generalitat Valenciana, sense perjudici de la seua inscripció en el Registre del Col·legis Professionals, d'acord amb el que estableix la Llei 6/1997, de 4 de desembre, de la Generalitat Valenciana.
  
Tercera